SL Uradni list Evropske unije C 177/28

Objava zahteve po registraciji na podlagi člena 6(2) Uredbe (EGS) št. 2081/92 o zaščiti označb porekla in geografskih označb

(2005/C 177/12)

Ta objava podeljuje pravico do ugovora na podlagi členov 7 in 12d navedene uredbe. Vsak ugovor tej zahtevi mora biti poslan s posredovanjem pristojnega organa države članice, države članice STO ali tretje države, priznano v skladu s členom 12(3) v roku šestih mesecev od te objave. Spremljajoče utemeljitve za objavo so navedene spodaj in zlasti po točki 4.6 jih je treba šteti za upravičene na podlagi Uredbe (EGS) št. 2081/92.

POVZETEK

UREDBA SVETA (EGS) št. 2081/92

„ANTEQUERA“

Št. CE: ES/00327/26.11.2003

ZOP (X) ZGO ( )

Ta povzetek je sestavljen za namen obveščanja. Za popolne informacije, še zlasti za proizvajalce proizvodov, ki jih pokrivata zadevna ZOP ali ZGO, je treba poiskati pojasnila v popolni verziji specifikacije bodisi v državi članici ali pri službah Evropske komisije (1).

1. Pristojna služba v državi članici:

Ime: Subdirección General de Sistemas de Calidad Diferenciada. Dirección General de Alimentación. Secretaria General de Agricultura y Alimentación del Ministerio de Agricultura, Pesca y Alimentación de España Naslov: Paseo Infanta Isabel, 1 E-28071 – Madrid Tel.: (34) 91 347 53 94 Faks: (34) 91 347 54 10

2. Vlagatelj:

2.1 Ime: OLEICOLA HOJIBLANCA DE MALAGA, S.C.A. DE 2o GRADO 2.2 Naslov: Carretera de Córdoba, s/n E-29200 Antequera (Málaga) Aptdo. Correos no 172 Tel.: (34) 52 84 14 51 Faks: (34) 52 84 03 59 2.3 Sestava: Proizvajalci/predelovalci (X) drugi ( )

3. Tip proizvoda:

Ekstra deviško oljčno olje – Razred 1.5. – Maščobe.

4. Opis specifikacije:

(povzetek zahtev iz drugega odstavka člena 4)

4.1 Ime: „Antequera“

4.2 Opis: Ekstra deviško oljčno olje, pridobljeno iz plodov naslednjih sort oljke (Olea europea, L.): Hojiblanca, Picual ali Marteño, Arbequina, Lechin de Sevilla ali Zorzaleño, Gordal de Archidona, Picudo, Verdial de Vélez-Málaga in Verdial de Huévar. Glavna sorta je Hojiblanca.

Zaradi visoke vsebnosti tokoferolov so to dokaj stabilna olja, kar je značilnost olj sorte Hojiblanca. To je tudi razlaga, zakaj so olja Antequera bogata z vitaminom E.

Ta olja imajo za prehrano izredno uravnoteženo razmerje maščobnih kislin. Razlog za to je v sorti Hojiblanca ter v geografskem okolju. V njih je zaznati visoko količino oleinske kisline in srednjo količino linolne kisline, ravno tako imajo visoko razmerje med nenasičenimi in nasičenimi maščobnimi kislinami.

Treba je poudariti, da so v neumiljivi frakciji olj Antequera visoke količine metilsterolov, ki presegajo 30 mg/100 g olja.

Z organoleptičnega vidika so to olja blagega okusa. Ponujajo celo lestvico sadnih arom, od zelenih oliv do drugih zrelih sadežev, mandljev, banane in zelene krme. Intenziteta sadnih arom se spreminja od srednje do visoke. Poleg tega se pojavljata grenak in pikanten okus različnih intenzitet, od blage do srednje, ki se odlično ujemajo z rahlo sladkastimi okusi.

Barva se spreminja od zlatorumene do zelenkasto rumene, odvisno od obdobja obiranja in geografske lege v regiji.

Olja, ki so zaščitena z označbo porekla, se obvezno umeščajo v kategorijo ekstra deviških olj in ustrezajo eni od naslednjih katalognih vrst, glede na njihove organoleptične in fizikalno-kemijske lastnosti:

Vrsta „Močan okus“: ima najintenzivnejše organoleptične značilnosti.

Vrsta „Blag okus“: ima organoleptične značilnosti zmerne intenzitete.

Obe vrsti morata ustrezati naslednjim analitskim specifikacijam, ki so izražene v najvišjih dopustnih vrednostih:

4.3 Geografsko območje: Območje proizvodnje se nahaja v naravni regiji doline Antequera, na skrajnem zahodu andaluzijskih dolin, obkroženih z gorovji Betica (Cordillera Subbetica in Penibetica). Na severu meji na pokrajini Kordobo in Seviljo, na vzhodu na pokrajini Seviljo in Cadix ter na zahodu na pokrajino Granado. Južno mejo tvorijo nizi pogorij Cordillere Penibetica, ki dolino ločujejo od Montes de Malaga, Hoyas in doline reke Guadalhorce ter od regije Serrania de Ronda; vsa ta območja so del pokrajine Malaga.

Območje zajema ozemlje naslednjih občin v pokrajini Malaga: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco et Villanueva de Tapia, ter občino Palenciana v pokrajini Kordoba.

Območje predelave in pakiranja je isto kot območje proizvodnje.

4.4 Dokaz o poreklu: Oljke so plodovi dovoljenih sort oljk iz oljčnih nasadov, vpisanih v označbi porekla. Olje se proizvaja v oljarnah, ki se nahajajo na proizvodnem območju in so vpisane v registre označb porekla. Ravno tako se olje skladišči v registriranih oljarnah ali podjetjih za pakiranje, ki imajo primerne naprave za zagotavljanje optimalnega shranjevanja olja. Regulatorni organ določi načrt nadzora olja vse do končnega certificiranja olj. Oštevilčena etiketa na hrbtni strani, ki jo izdaja regulatorni organ, je jamstvo, da olja z označbo porekla ustrezajo zahtevam iz specifikacije.

4.5 Metoda pridobivanja: Nasadi so urejeni v vrstah, drevesa so kvadratno sajena in medvrstna razdalja je najpogosteje od 8 × 8 m do 12 × 12 m, večinoma imajo drevesa po 3 ogrodne veje, katerih število pa se lahko spreminja od 1 do 4. Večji del oljčnega nasada se ne zaliva. Uporabljajo se metode gojenja, ki so v tem območju tradicionalne in prijazne do okolja. Obirajo se zdravi in zreli plodovi neposredno z dreves z uporabo tradicionalnih tehnik obiranja: klatenje, mehansko otresanje ali kombinacija obeh. Plodovi se v oljarno vedno prepeljejo v razsutem stanju v prikolicah ali drugih trdih zabojnikih. Stiskanje se vrši v registriranih oljarnah najkasneje 48 ur po obiranju. Mletje oljk poteka neprekinjeno v mlinih s kladivi iz neškodljivega materiala, dovoljenega v živilski industriji. Temperatura pri mesenju oljčne mase se nadzira, zato da nikoli ne preseže najmanj ugodne meje 36 °C. Edini dovoljeni dodatek je smukec, ustrezno homologiran, katerega maksimalna uporabljena količina je 2,5 %. Posamezne faze se v glavnem ločujejo s centrifugiranjem. Olja, pridobljena po drugem centrifugiranju mase, ne morejo dobiti certifikata za označbo porekla „Antequera“. Temperatura vode, ki se dodaja v dekanterje (horizontalne centrifuge), ne sme presegati 35 °C. Temperatura vode, dodane v vertikalne centrifuge, ne sme presegati 35 °C. Usedanje olja traja najmanj 6 ur pri uporabi centrifugiranja in 36 ur po postopku težnostnega usedanja. Ekstra deviško oljčno olje se skladišči v kleteh, v zbiralnikih iz nerjavečega jekla, jeklenih zbiralnikih, prevlečenih s kakovostnim materialom za živila in drugih zbiralnikih. Zbiralniki morajo biti v kleteh popolnoma zaprti, omogočeno mora biti pravilno čiščenje, imeti morajo sistem za redno odtakanje ter napravo za odvzem vzorcev. Kleti morajo biti hlajene na primerno temperaturo za pravilno skladiščenje olja. Zaščitenih olj se ne sme prevažati nepakiranih izven geografskega območja proizvodnje, zato da se zagotavlja sledljivost porekla proizvoda. Območje predelave in pakiranja sovpada z območjem proizvodnje. Olje se pakira v registriranih podjetjih za pakiranje, ki se nahajajo na geografskem območju proizvodnje.

Zahteva po originalnem pakiranju ima jasen namen zaščite kakovosti in avtentičnosti proizvoda ter posledično ugleda označbe porekla, za kar nosijo polno in skupno odgovornost upravičenci, zato ni nobenega dvoma, da je nadzor, ki se izvaja na območju proizvodnje in za katerega so upravičenci do označbe porekla odgovorni, natančen in sistematičen in ga izvajajo strokovnjaki, ki podrobno poznajo lastnosti proizvoda.

Težko je zagotoviti, da se kontrole, potrebne za zajamčenje proizvoda, izvajajo učinkovito izven območja proizvodnje. V podjetjih za pakiranje je pakirnica fizično ločena od drugih dejavnosti registriranega podjetja. Ta podjetja imajo tudi sisteme za zagotavljanje kakovosti olja od sprejema nepakiranega olja do odprave pakiranega olja, ki imajo certifikat, da izpolnjujejo standard ISO-9001:2000, vključno s kasnejšimi popravki.

Olje se pakira v steklene posode, posode iz prevlečene kovine ali keramike, ki se uporablja za živila.

4.6 Povezava: Naravna regija Antequera se razteza na skrajnem zahodu andaluzijskih dolin, obkroženih z gorovji Betica (Cordillera Subbetica in Penibetica). Ima posebne geomorfološke in podnebne značilnosti. Zajema območje dolin blagega reliefa (400–600 m nadmorske višine), ki ga obkrožajo nizi gorskih sistemov na severu (Sierras subbéticas) in na jugu (Sistem Cordillera Penibética), to pa mu zagotavlja posebne mikroklimatske in edafološke razmere za gojenje oljk.

Oljčni nasadi se nahajajo na nadmorski višini od 400 do 600 metrov, na srednje globokih in zelo ilovnatih tleh (20–70 % karbonatov). Sorta Hojiblanca je zelo dobro prilagojena na tovrstna ilovnata tla, saj je zelo zahtevna glede črpanja kalcija iz tal. Po drugi strani pa je zaradi endoreičnosti doline Antequera, v kateri so se oblikovali različni nivoji rečnih teras, v tleh zelo veliko terciarnih usedlin, med njimi mio-pliocenska rdeča ilovica, ki nudi oljkam visoke količine kalija in visoko stopnjo zadrževanja vlažnosti, s tem pa ugodne pogoje za njihovo rast, saj več kot 90 % površin, na katerih se oljke gojijo, ni potrebno zalivati.

Regija Antequera ima zmerno-toplo sredozemsko podnebje z nekoliko celinskimi vplivi zaradi svojega položaja v andaluzijskih dolinah, obkroženih z gorovji Cordillera Subbetica in Penibetica. Zaradi tega so temperaturne razlike med poletjem in zimo ter med dnevom in nočjo zelo velike. Nizke temperature, zabeležene v zimskem času, upočasnjujejo obdobje zorenja oljk, zlasti pri sorti Hojiblanca, to pa povzroča spremembo razmerja maščobnih kislin v oljih, saj se poviša stopnja oleinske kisline na račun nasičenih in drugih nenasičenih maščobnih kislin.

Sorta Hojiblanca, ki je glavna sorta oljke, saj predstavlja več kot 90 % z oljkami zasajenih površin, je odlično prilagojena na opisane okoljske razmere. Med drugim je prav ta regija središče za razširjanje te sorte v Andaluziji.

Pridelovanje oljčnega olja v regiji Antequera sega v obdobje rimskega imperija — od 1. do 3. stoletja pred našim štetjem –, ko je obstajal podeželski sistem približno petdesetih villae olearias, razporejenih po celotnem območju. Arheološke ostaline teh villae olearias je leta 1998 proučeval M. Romero (občinska uprava mesta Antequera), kar je omogočilo rekonstrukcijo rimskih mlinov z vsemi sestavnimi deli, ki sta jih opisovala agronoma klasične historiografije Plinij in Columella. V povezavi s temi mlini pa najdba okamnelih oljčnih koščic, ki so jih na Visoki tehniški šoli za inženirje agronomije in gozdarstva Univerze v Kordobi klasificirali kot peške oljk sorte Hojiblanca, dokazuje, da se je sorta Hojiblanca na tem območju gojila že skoraj 2000 let in s tem utemeljuje označbo porekla. To pomembno odkritje je dokaz, da je poreklo sorte Hojiblanca verjetno vezano na regijo Antequera.

Iz zgodovinskih arhivov mesta Antequera je razvidno, da so v 16. stoletju obstajali „občinski odloki o oljčnih mlinih in oljarjih“, ki jih je sprejel občinski svet Antequere leta 1537 in več let kasneje potrdil španski kralj Karel I. — nemški kralj Karel V. Druge podobne odloke iz leta 1598 so odkrili v neki drugi občini te regije, v občini Archidona. Leta 1679 je bilo po katastrskih podatkih očeta Francisca Cabrera iz reda Sv. Avguština v občini Antequera 2 400 ha oljčnih nasadov in 61 oljčnih mlinov.

Zlata doba oljke Antequera je bila konec 19. in prvo tretjino 20. stoletja. V tem obdobju so se oljke izjemno razširile, in sicer po podatkih, ki jih je zbral španski generalni direktorat za kmetijstvo, od 26 755 ha površin leta 1888 na 44 007 ha leta 1922. Tako pomemben razcvet oljke v omenjenem obdobju je na tem območju spodbudil tudi razvoj strojniške industrije za oljarne (stiskalnice, mlini, hidravlične črpalke itd), za kar je imel zasluge tudi inženir Beltrán de Lis iz Valencie, ki je v mestu Antequera živel v sedemdesetih letih 19. stoletja. Livarne naslednikov Beltrána de Lisa (Luna, Alcaide, Herrera in Rodas), ki so se specializirale za izdelavo teh strojev, so opremljale številne mline in oljarne na jugu Španije na začetku 20. stoletja. Na strojih, izdelanih za oljčne mline, je bila poleg izdelovalčevega pečata vedno tudi označba „Antequera“.

4.7 Nadzorni organ:

Ime: Consejo Regulador de la denominación de origen „Antequera“. (Regulatorni organ za označbo porekla „antequera“) Naslov: C/ Carrera, no 9. E-29300 Archidona (Málaga Aptdo. Correos no 36

Nadzorni organ je v skladu s predpisom EN-45.011.

4.8 Označevanje: Na etiketi mora biti obvezno zapisano: Denominación de Origen „ANTEQUERA“. Etiketo odobri regulatorni organ. Hrbtne etikete so oštevilčene, izdaja jih regulatorni organ.

4.9 Nacionalna zakonodaja: Zakon 25/1970 z dne 2. decembra o statusu vinske trte, vina in alkoholnih pijač. Odlok 835/1972 z dne 23 marca, s katerim se odobrava pravilnik iz Zakona 25/1970. Odlok z dne 25. januarja 1994, ki potrjuje skladnost španske zakonodaje z Uredbo Sveta (EGS) št. 2081/92 o zaščiti geografskih označb in označb porekla za kmetijske proizvode in živila. Kraljevi odlok 1643/1999 z dne 22. oktobra o postopku vlaganja prošenj za vnos v Register Skupnosti zaščitenih označb porekla in zaščitenih geografskih oznak.

(1) Evropska komisija – Generalni direktorat za kmetijstvo – Enota za kakovost kmetijskih proizvodov – B-1049 Bruselj.